**กสอ. โชว์ผลโครงการ RISMEP หนุน SMEs แบบบูรณาการ ตั้งเป้าครอบคลุม 76 จังหวัด ปี 66**

กรุงเทพฯ 11 กันยายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานในพิธีเปิดกิจกรรมสรุปผลโครงการสร้างระบบส่งเสริม SME แบบบูรณาการในระดับท้องถิ่น (Regional Integrated SME Promotion) หรือ RISMEP พร้อมทั้งกล่าวสรุปผลการดำเนินโครงการ โอกาสนี้ Mr.Hiroo Tanaka Chief Representative JICA Thailand Office องค์การความร่วมมือระหว่างประเทศของญี่ปุ่น (Japan International Cooperation Agency-JICA) กล่าวแสดงความร่วมมือ พร้อมด้วย นายเดชา จาตุธนานันท์ รองอธิบดีกรมส่งเสริมอุตสาหกรรม และผู้บริหารกรมส่งเสริมอุตสาหกรรม เข้าร่วมงาน ณ โรงแรม Berkeley ประตูน้ำ กรุงเทพฯ

โครงการ RISMEP ได้รับความร่วมมือจาก JICA ในการนำรูปแบบผลการศึกษาของผู้เชี่ยวชาญจากญี่ปุ่น ภายใต้โครงการสำรวจแผนการวางระบบส่งเสริม SME ระดับท้องถิ่นในประเทศไทย มาดำเนินการใน 4 จังหวัดนำร่อง ได้แก่ จังหวัดเชียงใหม่ นครราชสีมา สุพรรณบุรี และสุราษฎร์ธานี ตั้งแต่เดือนพฤษภาคม 2556-พฤษภาคม 2559 ที่ผ่านมา และได้ขยายพื้นที่เพิ่มอีก 7 จังหวัด ประกอบด้วย จังหวัดพิษณุโลก พิจิตร อุดรธานี ขอนแก่น อุบลราชธานี ชลบุรี และสงขลา ครอบคลุมพื้นที่ทั้ง 11 จังหวัดที่มีศูนย์ส่งเสริมอุตสาหกรรมภาคตั้งอยู่ โดยได้รับความร่วมมือจาก JICA ในการส่งผู้เชี่ยวชาญญี่ปุ่นมาถ่ายทอดองค์ความรู้ในการสร้างเครือข่ายและพัฒนากระบวนการในการเพิ่มประสิทธิภาพการให้บริการส่งเสริม SMEs ระดับท้องถิ่นในลักษณะ One-stop Service และการให้บริการปรึกษาแนะนำโดยทีมให้คำปรึกษาของเครือข่าย โดยในช่วง ปี 2560-2561 สร้างมูลค่าทางเศรษฐกิจได้กว่า 70 ล้านบาท สำหรับปี 2561 กสอ. ได้ขยายพื้นที่ดำเนินการไปยังจังหวัดข้างเคียงกับที่ตั้งของศูนย์ส่งเสริมอุตสาหกรรมภาคต่าง ๆ พร้อมทั้งตั้งเป้าขยายผลให้ครบทั้ง 76 จังหวัดทั่วประเทศ ภายในปี 2566 โดยในปี 2562 ดำเนินการครบ 22 จังหวัด ปี 2564 ดำเนินการครบ 44 จังหวัด และในปี 2566 ดำเนินการครบ 76 จังหวัด### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว